Beszámoló Ungváry Tamás előadásairól
Irsik Bence

A pénteki nap programjára értem Budapestre, kifejezetten nem volt kedvem az egészhez, Pécsen hatalmas eső volt, eláztam, és a telekocsi is viszonylag messze tett ki, úgyhogy nem valami pozitívan álltam hozzá az eseményhez a program kezdete előtt. Ehhez képest nagyon élveztem, Tamás kedves és közvetlen stílusa, és lelkes stílusa miatt könnyen átlendültem ezeken a dolgokon, nagyon gyorsan elment az előadás ideje, annyira érdekes dolgokról mesélt. Kifejezetten szórakoztató volt az is, amikor a szavak magyar megfelelőjét kereste. 

Az első nap koncertje számomra sokkal polarizáltabb volt mint a második, voltak darabok és előadások amik kifejezetten tetszettek, és voltak amik nagyon unalmasan teltek. Ezen nap fénypontja szerintem kiemelkedően Baráth Bálint Sinus Coitus előadása volt, amihez hasonlót még nem láttam ezelőtt. Elképesztően különleges élmény volt nézni azt az alázatot és szenvedélyt, amit a darab alatt és a darab iránt az előadó tanusított. Ha egy mélyebb pontot kellene említenem, akkor Nagy Ákos és Ungváry Tamás improvizációját tenném meg, valamiért nem működött jól a kettejük összjátéka, úgy érzem. 

A szombati napon jó volt hallani, hogy a hallgatók átdolgozásai milyen sokszínűek, szinte minden mű teljesen külön stílussal és karakterrel bírt, és az is pozitív volt számomra, hogy egymás mellett, keverve hallhattam a Zeneakadámiás diákok és a pécsi diákok remixeit, melyek közül nem is tudnék gyengébb darabot kiemelni, csak összességében talán negatívumként azt, hogy a legtöbb darab túl rövid volt szerintem. A záró darab, a SoNOdans nagyon jó zárása volt az estének, mivel kiléptek az előadók a "hangfalakból" és élőben szóltak a hangok, térben eloszlatva, ami a sok elektronikus darab után friss hangzást és hangulatot nyújtott. 

Összességében nagyon élveztem a 2 nap előadásait, jó volt ilyen közegben hallgatni ezeket a darabokat, és Tamás történeteit. Azt az egy apróságot sajnálom, hogy minden hangerő nagyon alacsony volt, nem tudtam érezni a zenék "felületét", minden levegővétel és székrecsegés és zizzenés hallatszott, és néha ez kizökkentő volt. Mindezek ellenére, örülök, hogy résztvehettem a programon!